Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: a 2211/1998. (IX. 30.) Korm. határozat.] Ezért is fontos
Paragraph Index: 1338

19. Magyarország jogharmonizációs kötelezettségeinek nemzetközi jogi alapja a Fehér Könyv kiadását követően is az Európai Megállapodás maradt. A Fehér Könyv tehát nem érinti az Európai Megállapodással létesített, kétoldalú, társulást megvalósító szerződéses viszonyt, nem befolyásolja az abból eredő kötelezettségeket és teljesítésüket. A Fehér Könyv ugyanakkor jól használható — bármiféle jogi kötelező erő nélküli — segédkönyv az Európai Megállapodásban előírt jogközelítéshez. Annál is inkább, mivel az egységes belső piacra vonatkozó közösségi jog (és azon belül a Fehér Könyvben felsorolt jogszabályok) és az Európai Megállapodás 68. cikkében megemlített jogterületek között jelentős mértékű a tartalmi egybeesés. Az Európai Bizottság Fehér Könyve segítséget ad a jogharmonizációs lépések megfelelő, logikus sorrendjének a megválasztásához, valamint azoknak a szervezeti, intézményi feltételeknek a vizsgálatához és megteremtéséhez, amelyek elengedhetetlenek a közösségi joggal összehangolt szabályozás hatékony alkalmazásához. A Fehér Könyv az Európai Unióhoz történő csatlakozásra való felkészültség fontos mércéjévé is vált; a benne ajánlott jogharmonizáció megvalósulását az Európai Unió fokozott figyelemmel követi nyomon, erre az Európai Bizottságnál külön adatbázist is létrehoztak. Összességében elmondható, hogy a jogharmonizáció az egységes belső piaci integrációra való felkészülés egyik területe, az egységes belső piacot érintő jogharmonizáció pedig az Európai Unióhoz való csatlakozást előkészítő átfogó jogharmonizációs folyamat részét képezi.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes